S A J T Ó K Ö Z L E M É N Y

Idén is sikerrel zárt a Cipősdoboz Akció: 41 ezer ajándék a rászorultaknak

*Budapest* – **Mintegy 41 ezer cipősdoboz ajándékot gyűjtött össze a 2016-os évben a jótékonysági programot tizenhárom éve életre hívó Baptista Szeretetszolgálat. Az évről-évre töretlenül népszerű Cipősdoboz Akció központi bázisa idén is a budapesti Deák téren található Cipősdoboz Vár volt. A kampány idén újabb gyűjtőpontokkal bővült, és már második évben volt elérhető a csomagkövetés, vagyis a felajánlók egy része nyomon követhette, melyik településre kerül az általa elkészített ajándék.**

A Baptista Szeretetszolgálat idén 13. alkalommal hirdette meg a Cipősdoboz Akciót, amelynek lényege, hogy az adományozók cipősdobozba csomagolt ajándékkal tehetik szebbé rászoruló gyerekek karácsonyát. A szeretetszolgálat az akció weboldalán részletes útmutatást adott az ajándékcsomagok elkészítéséhez, amelyeket az adventi időszakban mintegy 200 gyűjtőponton vártak, hogy aztán még karácsony előtt eljuttathassák azokat a rászoruló gyerekeknek – nevelőotthonokban lakóknak, mélyszegénységben élőknek, vagy például Böjte Csaba ferences rendi szerzetes árvaházában nevelkedőknek, akik december 17-én kapták meg a csomagokat – mintegy kétezret – az erdélyi Parajdon, a sóbányában. A kedvezményezettek között voltak idén még a mélyszegénységben élő roma nagycsaládosok, a sok gyermeket nevelő katonacsaládok is. A kampány eltelt napjai alatt összesen mintegy 41 ezer cipősdoboz ajándékot kaptak a gyűjtőpontok a magyarországi adományozóktól, s ezeket már kiosztották a segélyszervezet munkatársai, az önkéntesek, az intézmények dolgozói és az akcióhoz csatlakozók a rászorultaknak az ország különböző részein a fővárostól Tiszaszalkáig, Debrecentől Erdélyig.

Ebben az évben is számos partner segítette az akció sikerét: a Trans-O-Flex a logisztikai feladatokat oldotta meg, a Bookline cipősdoboz adományjegy vagy a dobozokba kerülő könyvek online vásárlásának lehetőségével segített. Értékes támogatást nyújtott a Metro, a Printker, a Nokia, a Kempinski és az Arcadia Hotel, az Oxygen és a Gilda Max, a Provident, az Aegon, a REGIO Játék, az Elevenpark, a nekedterem, az OMME és a Skoda.

A Baptista Szeretetszolgálat ebben az esztendőben összesen mintegy 41 ezer 170 cipősdoboz ajándékot gyűjtött össze azért, hogy sok-sok szegény gyermeknek szebb és boldogabb karácsonya legyen. A segélyszervezet köszönetet mond minden partnerének és minden adományozónak, illetve annak a közel 3 ezer önkéntesnek, akik nélkül nem valósulhatott volna meg az akció.

Budapest, 2016. december 22.

További információ:

*Révész Szilvia*

*kommunikációs igazgató*

*Mobil: +36 20 886 37 52; E-mail:* *szilvia@baptistasegely.hu*